Luova Eurooppa -ohjelman (2014–2020) perustamisesta annetun asetuksen (EU) N:o 1295/2013 muuttamisesta

PERUSTELUT

1.EHDOTUKSEN TAUSTA

Euroopan parlamentin antaman päätöslauselman johdosta vuonna 1976 perustettu Euroopan unionin nuoriso-orkesteri (EUYO) on esiintynyt Euroopan unionin nimissä jo 40 vuotta. Euroopan parlamentin puhemies on orkesterin kunniapuheenjohtaja, ja sen suojelijoina toimivat jäsenvaltioiden valtion- tai hallitusten päämiehet Euroopan komission puheenjohtajan johdolla.

Orkesteri koostuu kaikista jäsenvaltioista lähtöisin olevista nuorista muusikoista, jotka on valittu vaativien laatukriteerien mukaan. Se kokoaa yhteen eurooppalaisia erittäin lahjakkaita nuoria muusikoita kulttuurirajat ylittäväksi eurooppalaiseksi huipputason orkesteriksi.

Perustamisestaan lähtien orkesteri on ollut ainutlaatuisessa asemassa kulttuurienvälisen vuoropuhelun sekä keskinäisen kunnioituksen ja ymmärryksen edistämisessä kulttuurin kautta. Se on esiintynyt merkittävimmissä kaupungeissa ja festivaaleilla Euroopassa ja muualla maailmassa erilaisissa virallisissa ja epävirallisissa yhteyksissä, joissa on erilaisia yleisöjä silmälläpitäen hyödynnetty sekä perinteisiä ja innovatiivisia formaatteja ja tekniikoita. Se on toimintansa kautta toiminut unionin kulttuurialan suurlähettiläänä ja tuonut esiin Euroopan kulttuurien rikkauden ja monimuotoisuuden sekä nousevat kyvyt.

Euroopan unionin nuoriso-orkesteri on eurooppalaisilla areenoilla lajissaan ainutlaatuinen erittäin tasokkaiden nuorten muusikoiden ryhmä, joka yhdessä pyrkii huipputason suoritukseen ja tuo eurooppalaisen musiikin ja lahjakkuudet erilaisten yleisöjen eteen EU:ssa ja sen ulkopuolella.

Euroopan unionin nuoriso-orkesterin merkitys on entistäkin tärkeämpi aikana, jona unioni on monien haasteiden edessä ja sen on pyrittävä luomaan läheisempi yhteys kansalaisiin. Taustoiltaan erilaisia nuoria klassisen musiikin koulutuksen saaneita muusikkoja konserttien ja mentorointijärjestelyjen kautta yhteenkokoavan orkesterin avulla voidaan välittää Euroopan keskeisiä arvoja, rakentaa siltoja ihmisten välille klassisen musiikin kautta ja tavoittaa eurooppalainen nuorempi sukupolvi.

EU-rahoitus on olennaisen tärkeää eurooppalaisia arvoja, Euroopan monimuotoisuutta ja nuoria kykyjä edistävän Euroopan unionin nuoriso-orkesterin jatkon kannalta. Ilman EU:n tukea se ei voi tarjota tällaisia voimaannuttavia kokemuksia, jolloin nuoret muusikot menettäisivät ainutlaatuisen tilaisuuden esiintyä kansainvälisillä areenoilla sekä edetä urallaan ja kehittää lahjojaan edelleen maineikkaiden kapellimestareiden ohjauksessa. Orkesterin 3 000 entistä jäsentä, jotka kaikki ovat selvittäneet jäsenvaltioissa vuosittain järjestettävän tiukan koe-esiintymisen, muodostavat nyt maailman tunnetuimpien orkesterien kanssa työskentelevien ansioituneiden kapellimestarien, solistien, opettajien ja soitinmuusikkojen verkoston.

Orkesteria on tuettu monin eri tavoin Luova Eurooppa -ohjelmasta ja sitä edeltävistä rahoitusjärjestelyistä. Vuonna 2016 Euroopan unionin nuoriso-orkesteri sai asetuksen (EU, Euratom) N:o 966/2012 mukaisen toiminta-avustuksen, joka myönnetään sellaisen elimen toimintaan, joka edistää unionin yleisen edun tai unionin politiikan mukaista ja sitä tukevaa tavoitetta. Vuonna 2017 orkesteria rahoitetaan samalla tavalla.

Euroopan unionin nuoriso-orkesterin toiminnan edellyttämän rahoituksen jatkuvuuden varmistamiseksi ja orkesterin erityisaseman, strategisten päämäärien ja toiminnan vuoksi komissio ehdottaa, että orkesteri tunnustetaan komission delegoidun asetuksen (EU) N:o 1268/2012 190 artiklan 1 kohdan d alakohdassa tarkoitetuksi ”perussäädöksellä määritellyksi elimeksi”, ja että sen vuoksi asetuksen (EU) N:o 1295/2013 13 artiklan 1 kohtaa olisi muutettava.

2. OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotuksella muutetaan asetusta (EU) N:o 1295/2013 Luova Eurooppa -ohjelman Kulttuuri-alaohjelman osalta, joten ehdotuksen oikeusperusta on Euroopan unionin toiminnasta tehdyn sopimuksen 167 artiklan 5 kohdan ensimmäinen luetelmakohta.

•Toissijaisuusperiaate

SEUT-sopimuksen 167 artiklan nojalla unionin toimilla tuetaan ja täydennetään jäsenvaltioiden toimia. Koska Euroopan unionin nuoriso-orkesterin tavoitteet ja toiminta ylittää yhden tai useamman jäsenvaltion edun ja hyödyn ja koska se on perustettu Euroopan parlamentin päätöslauselman johdosta, on johdonmukaista vahvistaa se komission delegoidun asetuksen (EU) N:o 1268/2012 190 artiklan 1 kohdan d alakohdassa tarkoitetuksi ”perussäädöksellä määritellyksi elimeksi”. Orkesterin toiminta tuottaa huomattavaa eurooppalaista lisäarvoa.

•Suhteellisuusperiaate

Ehdotettu muutos rajoittuu siihen, mikä on ehdottoman välttämätöntä asian ratkaisemiseksi, eikä se ylitä sitä, mikä on tarpeen tavoitteiden saavuttamiseksi. Muutoksella ainoastaan lisätään asetuksen N:o 1295/2013 13 artiklan 1 kohtaan viittaus Euroopan unionin nuoriso-orkesteriin.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

Vuoden 2016 keväällä Euroopan unionin nuoriso-orkesteri ajautui orkesterin olemassaoloa uhkaaviin taloudellisiin vaikeuksiin, jolloin sen tueksi järjestettiin ”SaveEUYO”-kampanja. Kampanjan aikana useat kulttuuri- ja musiikkialan ammattilaiset antoivat julkisesti tukensa orkesterille lehdistössä ja yhteydenpidossaan komission kanssa. Jäsenvaltiot ja etenkin toukokuussa 2016 kokoontunut kulttuuriministerineuvosto sekä Euroopan parlamentin jäsenet ovat ilmaisseet kannattavansa orkesterin rahoituskysymyksen ratkaisemista.